**Në përgjigje të kërkesës suaj për informacion,  Autoriteti i Aviacionit Civil, ju sqaron se:**

Qeveria Shqiptare po punon intensivisht në këtë drejtim me shumë aktorë të tjerë brenda dhe jashtë vendit pasi është një sipërmarrje që kërkon koordinim të gjerë.

Aktualisht jemi në kontakte pune dhe po zhvillojmë me Konferencën Evropiane të Aviacionit Civil (ECAC) implementimin e regjimit ONE STOP SECURITY (OSS) në Aeroportin Ndërkombëtar "Nënë Tereza", Tiranë.  Hapi i parë është hedhur tashmë, ECAC ka nisur kryerjen e një Auditi të plotë ndërkombëtar të sigurisë (*security*) pasi sistemi ynë kombëtar i aviacionit civil duhet t’i nënshtrohet disa  aktiviteteve  mbikqyrëse paraprake dhe në vijim të përmbush disa detyrime të cilat i shërbejnë këtij qëllimi dhe jo vetëm. Përpara një vendimmarrjeje mbi statusin e “One Stop Security” për Aeroportin Ndërkombëtar të Tiranës, priten gjithashtu dhe vizita inspektuese nga ana e Komisionit Evropian. I gjithe ky kuadër do përmbyllet gjatë vitit 2025.

Ndërkaq fluturimet ajrore ndërkombëtare në drejtim të SHBA, kërkojnë koordinim dhe miratim dhe nga ana e Administratës Federale të Aviacionit Civil (FAA) të SHBA-ve, për sa i përketë treguesve të operimit dhe sigurisë ajrore (*safety*).

Autoriteti i Aviacionit Civil mbetet plotësisht i angazhuar që kërkesat e sipërmendura, të cilat janë parakushte rregullatore, të përmbushen sa më shpejtë, në mënyrë qe t'i hapet rruga çdo operatori shqiptar për të vijuar me marrëveshjet komerciale në dobi të hapjes së këtij tregu dhe lëvizjes së pasagjerëve tanë.